מדינות שלא משתתפות באירוויזיון

ישנן מספר מדינות שלא משתתפות באירוויזיון אולם שמורה להן הזכות לעשות כן. על-מנת שמדינה תוכל להשתתף באירוויזיון, רשת השידור שלה צריכה להגיש בקשה לאיגוד השידור האירופי טרם התחרות, לא יאוחר מהמועד שנקבע על ידי האיגוד. כל מדינה שמשתתפת באירוויזיון צריכה לשלם סכום כסף תמורת השתתפותה, וכאשר מדינה מחליטה לפרוש לאחר המועד הסופי להרשמה, היא עדיין צריכה לשלם, ולעיתים היא מודחת מהתחרות למספר שנים.
כל מדינה שחברה באיגוד השידור האירופי רשאית להשתתף באירוויזיון כל עוד היא שוכנת בתוך אזור השידור האירופי, בו נכללות מדינות אירופה, מדינות צפון אפריקה ומספר מדינות מהמזרח התיכון.
לאורך שנותיה של תחרות האירוויזיון, 52 מדינות השתתפו בה, אולם ישנן מספר מדינות שניסו להשתתף ומעולם לא עשו זאת.

היסטוריה

ליכטנשטיין מעולם לא לקחה חלק פעיל בתחרות האירוויזיון, אך לתושבי הנסיכות הייתה האפשרות לצפות בתחרות דרך הטלוויזיה השווייצרית, האוסטרית או הגרמנית.
ליכטנשטיין תכננה להשתתף בתחרות בעבר. לקראת אירוויזיון 1969 בחרה ליכטנשטיין שיר בשפה הצרפתית שאמור היה לייצג אותה בתחרות באותה שנה שנערכה במדריד. השיר "Un beau matin" ("בוקר יפה") שבוצע על ידי ווטי לא היה יכול לקחת חלק בתחרות תחת ייצוגה של הנסיכות דוברת הגרמנית. נכון לשנת 1969, כל מדינה הייתה מחויבת לשיר בשפה הרשמית שלה, ומכיוון שצרפתית אינה שפה רשמית במדינתה, וכן כיוון שליכטנשטיין לא הייתה חברה באיגוד השידור האירופי, השיר שלה נפסל מהתחרות.
לקראת אירוויזיון 1976 בחרה ליכטנשטיין שוב שיר לתחרות. ביגי בכמן עם שירו "הבוקר הקטן" נבחרו לייצג את המדינה הזעירה בתחרות הראשונה שלה, אך מכיוון שגם אז ליכטנשטיין עדיין לא הייתה חברה באיגוד השידור האירופי, היא נפסלה מהשתתפות בתחרות.

רשת השידור הראשונה

ב-15 באוגוסט 2008, רשת השידור 1FLTV קיבלה רישיון מממשלת ליכטנשטיין להיות רשת השידור הראשונה במדינה שחברה באיגוד השדור האירופי. אם תחליט להצטרף לאיגוד השידור האירופאי, הצטרפותה תאפשר לנסיכות לקחת חלק פעיל באירוויזיון בפעם הראשונה.
זמן קצר לאחר היווסדה, הודיעה רשת השידור של ליכטנשטיין שהיא אינה מעוניינת להצטרף לאיגוד השידור האירופי, ושהיא אינה מעוניינת לקחת חלק באירוויזיון מכיוון שהתקציב שלה אינו מספיק על-מנת להשלים את החברות באיגוד.
ביולי 2009 הודיעה רשת השידור של ליכטנשטיין באופן רשמי על כוונתה להצטרף לאיגוד השידור האירופי עד סוף יולי על-מנת שתוכל לקחת חלק באירוויזיון 2010 שנערך באוסלו, בירת נורווגיה.
פטר קולבל, מנכ"ל 1FLTV, אישר באופן רשמי את התעניינותה של רשת השידור לערוך קדם אירוויזיון בדומה לקדם הגרמני שמבוסס על תוכנית גילוי כשרונות.
בנובמבר 2009 החליטה רשת השידור של ליכטנשטיין להשהות את הצטרפותה לאיגוד השידור האירופאי, ואת תוכניותיה בקשר לאירוויזיון עקב בעיות כלכליות שהחלו בגלל ההצטרפות לאיגוד. רשת השידור מחפשת מקורות מימון אחרים שיעזרו לה להשלים את ההצטרפות לאיגוד השידור האירופאי.
ב-20 ביולי 2010 הגישה 1FLTV את הבקשה להצטרפות לאיגוד השידור האירופי. אם תאושר הבקשה, רשת השידור של ליכטנשטיין תהיה חברה מלאה באיגוד והיא תוכל לשלוח שיר בפעם הראשונה לאירוויזיון, אם תרצה בכך.
רשות השידור של ליכטנשטיין התכוונה להשתתף באירוויזיון 2019, אולם בעקבות פטירת מנהל הערוץ 1FLTV - פטר קולבל, ליכטנשטיין הודיעה כי לא תעשה את הופעת הבכורה שלה באירוויזיון 2019.

בחירת השיר

ב-21 באוקטובר 2004, איברהים אל-חורי, מנכ"ל ונשיא רשת השידור הלבנונית, הצהיר כי לבנון מתכוונת להשתתף לראשונה באירוויזיון 2005 שנערך בקייב שבאוקראינה. ב-3 בנובמבר 2004 הוכרז כי אלין לחוד נבחרה לייצג את לבנון באירוויזיון דרך בחירה פנימית של רשות השידור. השיר שלה, "Quand tout s'enfuit" ("כשהכל נמוג"), שיר בסגנון אוריינטי-מערבי בשפה הצרפתית נכתב על ידי ג'אד רהבאני ורומיאו לחוד, והוא פורסם באמצע חודש פברואר 2005. לחוד הייתה אמורה להופיע עם השיר שלה בשלב חצי הגמר שנערך ב-19 במאי 2005.

הפרישה מהתחרות

ב-15 בדצמבר 2004 לבנון הודיעה כי היא נאלצת לפרוש מהתחרות עקב אילוצים כספיים, והיא הכחישה את כל הדיווחים לגבי פרישה עקב בעיות פוליטיות עם ישראל. עם זאת, לאחר 5 ימים הודיע איגוד השידור האירופי כי הוא הגיע להסכם עם רשת השידור Télé Liban, ולבנון נכנסה בחזרה לרשימת המדינות המשתתפות.
בתחילת מרץ 2005, האתר הרשמי של לבנון באירוויזיון לא רשם את ישראל כאחת מהמדינות המשתתפות בתחרות. איגוד השידור האירופי ביקש מרשת השידור לפתור את העניין תוך 24 שעות או שמא היא תיאלץ לפרוש מהתחרות. האתר החליט להסיר לגמרי את רשימת המדינות המשתתפות ובמקומה הוצג קישור לאתר האירוויזיון הרשמי, Eurovision.tv.
מאוחר יותר באותו החודש, פנה איגוד השידור האירופי שוב לרשת השידור על-מנת לאשר את העובדה שהיא אכן מתכוונת לשדר את השיר הישראלי במלואו וללא שום הפרעות. רשת השידור לא הייתה יכולה להבטיח שהיא תקיים את הבקשה הזאת, ולכן ב-18 במרץ 2005 הוכרז שוב כי לבנון פורשת מהאירוויזיון. החוק הלבנוני אוסר כל שידור של תוכן ישראלי ברשתות הטלוויזיה הלבנוניות. רשת השידור הלבנונית כתבה באתר שלה כי אסור לה לשדר את השיר הישראלי בתחרות, דבר המהווה הפרה של חוקי האירוויזיון, ולכן נכפה עליה לפרוש מהתחרות. מאחר שלבנון פרשה לאחר שעבר המועד האחרון להרשמה, היא נקנסה בכך שנאלצה לשלם בכל זאת את דמי ההשתתפות שלה, וכן נאסר עליה להשתתף בתחרות במשך 3 שנים.

לאחר 2005

עם עונש של איסור השתתפות בתחרות במשך 3 שנים, רשת השידור Télé Liban לא הייתה יכולה להשתתף עד לאירוויזיון 2009. בשנת 2007, הזמר מהמוצא הלבנוני מיקה הודיע כי הוא מעוניין לייצג את לבנון באירוויזיון 2008 שנערך בבלגרד שבסרביה, אך תחת רשת טלוויזיה אחרת שלא נקנסה כמו LBC או FT, מי מביניהן שתוכל להצטרף לאיגוד השידור האירופי. לבסוף מיקה לא השתתף באירוויזיון ולבנון לא ניסתה שוב להשתתף באירוויזיון גם לאחר שהותר לה להשתתף.

השתתפות בעתיד

ב-18 ביוני 2007, רשת השידור של תוניסיה אישרה כי עקב בקשת הממשלה היא לא תשתתף באירוויזיון "בעתיד הנראה לעין".

סקוטלנד

סקוטלנד הביעה התעניינות באירוויזיון מספר פעמים. המפלגה הלאומית הסקוטית ערכה קמפיינים במשך מספר שנים למען השתתפותה של סקוטלנד באירוויזיון כמדינה עצמאית, אולם בקשותיה נדחו פעמים רבות מכיוון שסקוטלנד מיוצגת תחת הממלכה המאוחדת ותחת רשת השידור BBC.
ב-11 בפברואר 2008 הצהיר איגוד השידור האירופי כי רשת השידור הסקוטית רשאית להגיש בקשת הצטרפות כחברה באיגוד, אולם תחת החוקים הנוכחיים, סקוטלנד לא יכולה להצטרף לאירוויזיון מאחר שלרשת ה-BBC ישנן זכויות בלעדיות לייצג באירוויזיון את כל הממלכה המאוחדת. במאי 2008 הוכרז כי סקוטלנד לא תשתתף כמדינה עצמאית ושהיא תיוצג תחת בריטניה.
לסקוטלנד מספר רשתות שידור שחברות באיגוד השידור האירופי, תחתן היא הייתה יכולה להיות מיוצגת, כגון: STV,‏ ITV Border,‏ ו-BBC סקוטלנד. אליין סמית, חבר בפרלמנט האירופי אמר שגם מדינות קטנות אחרות הצטרפו לאירוויזיון, ושהוא ישמח לעזור לכל רשת שידור לעבור את התהליך הזה.
בשנת 2011 הצהיר איגוד השידור האירופי כי אין שום דבר המונע בעד סקוטלנד להגיש שיר לתחרות, אולם רשת השידור STV אמרה כי אין בכוונתה לשלוח כעת שיר לאירוויזיון.

ויילס

רשת השידור של ויילס S4C, המשדרת בשפה הוולשית, הביעה את רצונה להשתתף באירוויזיון, ואף יש לה תחרות קדם בשם "Cân i Gymru" (שיר לוויילס). רשת השידור שקלה בעבר הצטרפות לאירוויזיון הילדים 2008, אולם לבסוף החליטה שלא להשתתף. בשנת 2009 ג'יליאן אוונס, חברה בפרלמנט האירופי מטעם ויילס הביעה את רצונה שוויילס תשתתף באירוויזיון 2010 שנערך בנורווגיה, כשהיא מיוצגת תחת BBC Cymru Wales,‏ ITV Wales & West‏ או S4C.
בשנת 2017 הייתה נציגות ולשית בתחרות "אירוויזיון המקהלות" זו הייתה הפעם הראשונה בה אחת מהמדינות שמרכיבות את בריטניה השתתפה בנפרד
בתחרות של איגוד השידור האירופי.
בשנת 2018 הצטרפה S4C ל-אירוויזיון הילדים 2018 ובכך משתתפת לראשונה באחת התחרות הגדולות של איגוד השידור האירופי.

צפון אירלנד

בצפון אירלנד נערך קמפיין למען השתתפות עצמאית באירוויזיון תחת רשת השידור UTV או BBC צפון אירלנד.

אנגליה

אנגליה לא גילתה שום רצון להשתתף כמתחרה עצמאית באירוויזיון.

גיברלטר

גיברלטר מאז 2006 מנסה רשת השידור של גיברלטר GBC-TV  להתקבל לאיגוד השידור האירופאי, כך שיוקנה לו זכות השתתפות באירוויזיון. לבינתיים, לא מאפשרים זאת עבור הטריטוריות הבריטיות שמעבר לים.